Fačkovské sedlo

Fačkovské sedlo (Malá Fatra - Martinské hole, Letná turistická mapa 1:50 000, Vojenský kartografický ústav, š.p., Harmanec, 2000) je sedlo, ktoré tvorí prirodzenú hranicu medzi pohoriami Malá Fatra na severovýchode a Strážovské vrchy na juhozápade. Pomenované je podľa obce Fačkov, ležiacej pod sedlom severným smerom.

 Poloha 
Nachádza sa medzi vrchmi Homôľka () a Reváň () a oddeľuje tak geomorfologické podcelky Zliechovská hornatina (Strážovské vrchy) a Lúčanská Malá Fatra (Malá Fatra). Neďaleko sedla, na južných svahoch Reváňa pramení rieka Nitra, ktorej prítoky odvodňujú južnú časť sedla, voda zo severnej odteká potokom Ráztoka do Rajčanky.

Prechádza ním hranica medzi Žilinským a Trenčianskym krajom a medzi okresom Žilina a Prievidza. Zasahuje na katastrálne územie obcí Fačkov a Kľačno a vedie ním dôležité cestné spojenie hornej Nitry a horného Považia a miest Prievidza a Žilina, (cesta I/64). Samotné sedlo pokrývajú horské lúky, ktoré prechádzajú do súvislého zmiešaného lesa. Pri hlavnej ceste sa nachádza salaš a parkovisko, na svahoch Homôľky aj lyžiarske stredisko Skiaréna s horským hotelom. V južnej časti sedla stojí pamätník SNP. 

 Turistika 
V súčasnosti je významným turistickým strediskom letnej i zimnej turistiky s výbornými možnosťami na lyžovanie a s viacerými ubytovacími a stravovacími zariadeniami. Je tu niekoľko zasnežovaných svahov, štyri lyžiarske vleky a stanica Horskej služby. Ubytovanie poskytujú dve horské chaty, stravovanie miestny Salaš Kľak. V sedle je aj parkovisko a autobusová zastávka. 2 km juhovýchodne od sedla leží menšie rekreačné stredisko so súkromnými chatami a horským hotelom Reváň.

Sedlo je východiskom viacerých turistických chodníkov a vedie ním Cesta hrdinov SNP (súčasť E8). 

 Prístup 
 po ceste I/64 cez Kľačno alebo Fačkov
 po  značke (Cesta hrdinov SNP) červenej turistickej značke:
 od východu z Vríckeho sedla cez rázc. Staré cesty 
 od západu z Čičmian cez Homôľku
 po  žltej značke z Kľaku () a Reváňa () cez rázc. Staré cesty (pripojenie na Cestu hrdinov SNP) 

 Galéria 

 Referencie 

 Pozri aj 
 Zliechovská hornatina
 Lúčanská Fatra

 Iné projekty 

 Externé odkazy 
 Poloha na turistickej mape
 Ski aréna Fačkovské sedlo 
 Webkamera strediska

Kategória:Sedlá v Strážovských vrchoch
Kategória:Sedlá Malej Fatry
Kategória:Rekreačné strediská na Slovensku
Kategória:Sedlá v Lúčanskej Fatre
Kategória:Turistická značkovaná trasa číslo 0801
Kategória:Turistická značkovaná trasa číslo 8404
Kategória:Fačkov
Kategória:Kľačno
Kategória:Geografia okresu Prievidza
Kategória:Geografia okresu Žilina